**ΒΙΤΟΛΝΤ ΠΙΛΕΤΣΚΙ**

O **Βίτολντ Πιλέτσκι** (*Witold Pilecki*) (13 Μαΐου 1901 – 25 Μαΐου 1948; κωδικά ονόματα που χρησιμοποιούσε: Roman Jezierski, Tomasz Serafiński, Druh, Witold) ήταν [Πολωνός](https://el.wikipedia.org/wiki/%CE%A0%CE%BF%CE%BB%CF%89%CE%BD%CF%8C%CF%82) αξιωματικός του ιππικού, πράκτορας των μυστικών υπηρεσιών και ηγετική μορφή της πολωνικής αντίστασης, στο [Β’ Παγκόσμιο Πόλεμο](https://el.wikipedia.org/wiki/%CE%92%E2%80%99_%CE%A0%CE%B1%CE%B3%CE%BA%CF%8C%CF%83%CE%BC%CE%B9%CE%BF%CF%82_%CE%A0%CF%8C%CE%BB%CE%B5%CE%BC%CE%BF%CF%82).

Στις 19 Σεπτεμβρίου 1940, σε συνεννόηση με τους ανωτέρους του και φέροντας πλαστή ταυτότητα, βγήκε στο δρόμο στη Βαρσοβία, ενώ τα γερμανικά στρατεύματα συγκέντρωναν Πολωνούς πολίτες, και συνελήφθη μαζί με 2.000 συμπατριώτες του. Η σύλληψη του Πιλέτσκι ήταν εσκεμμένη προκειμένου ο Πολωνός αξιωματικός να βρεθεί κρατούμενος στο [Στρατόπεδο συγκέντρωσης Άουσβιτς](https://el.wikipedia.org/wiki/%CE%A3%CF%84%CF%81%CE%B1%CF%84%CF%8C%CF%80%CE%B5%CE%B4%CE%BF_%CF%83%CF%85%CE%B3%CE%BA%CE%AD%CE%BD%CF%84%CF%81%CF%89%CF%83%CE%B7%CF%82_%CE%86%CE%BF%CF%85%CF%83%CE%B2%CE%B9%CF%84%CF%82) και να συγκεντρώσει πληροφορίες σχετικά με τη λειτουργία του στρατοπέδου και τη κατάσταση των κρατουμένων. Εκεί ο Πιλέτσκι δημιούργησε την οργάνωση Związek Organizacji Wojskowej (Ένωση Στρατιωτικών Οργανώσεων), που έστελνε αναφορές στη Πολωνική αντίσταση (και μέσω αυτής στην εξόριστη πολωνική κυβέρνηση) με πληροφορίες για το τι συνέβαινε στο στρατόπεδο. Τον Απρίλιο του 1943 ο Πιλέτσκι κατάφερε να δραπετεύσει και το 1944 πήρε μέρος στην [Εξέγερση της Βαρσοβίας](https://el.wikipedia.org/wiki/%CE%95%CE%BE%CE%AD%CE%B3%CE%B5%CF%81%CF%83%CE%B7_%CF%84%CE%B7%CF%82_%CE%92%CE%B1%CF%81%CF%83%CE%BF%CE%B2%CE%AF%CE%B1%CF%82).

Ο Βίτολντ Πιλέτσκι συνελήφθη το 1947 από τη μυστική αστυνομία του κομμουνιστικού καθεστώτος, που είχε επικρατήσει στη Πολωνία, μετά το τέλος του Β’ Παγκοσμίου Πολέμου, με τη κατηγορία ότι εργαζόταν για το ξένο ιμπεριαλισμό. Μετά από μια δίκη παρωδία εκτελέστηκε στις 25 Μαΐου 1948. Η δράση και τα κατορθώματα του έγιναν ευρέως γνωστά μετά τη πτώση του κομμουνιστικού καθεστώτος, στην Πολωνία.

Ο Αρχιραββίνος της Πολωνίας Μίχαελ Σούντριχ έγραψε για το Βίτολντ Πιλέτσκι: «Όταν ο Θεός έφτιαξε τον άνθρωπο είχε στο μυαλό του ότι όλοι θα έπρεπε να ήμασταν σαν τον Βίτολντ Πιλέτσκι». Για το Βρετανό ιστορικό Νόρμαν Ντέιβις ο Πιλέτσκι είναι ένας ήρωας από τους λίγους που αξίζει να θυμάται και να τιμά κανείς, ενώ ο Πολωνός πρέσβης στις Η.Π.Α Ρίτσαρντ Σνεπφ περιέγραψε, το 2013, τον Πιλέτσκι ως «ένα διαμάντι ανάμεσα στους Πολωνούς ήρωες» και ως «το υψηλότερο παράδειγμα του Πολωνικού πατριωτισμού». Μόλις το [2006](https://el.wikipedia.org/wiki/2006) η μνήμη του Πιλέτσκι τιμήθηκε από το κράτος της [Πολωνίας](https://el.wikipedia.org/wiki/%CE%A0%CE%BF%CE%BB%CF%89%CE%BD%CE%AF%CE%B1), που του απένειμε, μετά θάνατον, το μεγαλύτερο κρατικό παράσημο, με την ανακήρυξή του ως Ιππότη του Τάγματος του Λευκού Αετού.

<https://el.wikipedia.org/wiki/%CE%92%CE%AF%CF%84%CE%BF%CE%BB%CE%BD%CF%84_%CE%A0%CE%B9%CE%BB%CE%AD%CF%84%CF%83%CE%BA%CE%B9>

